Boere vies oor Eskom-advertensieŉ Nuwe advertensieveldtog van Eskom wat ŉ wit boer en ŉ sakeman as kragdiewe uitbeeld, laat die landbougemeenskap rooi sien. In die radio-advertensie hoor ŉ mens hoe ŉ joernalis die oortreder, ŉ ene mnr. Botha, konfronteer omdat hy elektrisiteit steel. Die boer vloek en skel dan die joernalis voordat hy wegjaag. ŉ Klankgreep van die advertensie volg onderaan die berig. Dawie Maree, senior ekonoom by Agri SA, het aan Landbou.com gesê hulle was baie verbaas toe hulle die advertensie vandeesweek vir die eerste keer gehoor het. “Die boer word uitgebeeld as ’n gewelddadige en vyandige individu, en dit is vir ons ’n groot probleem,” het Maree gesê. Die organisasie oorweeg om ’n klag teen Eskom by die Uitsaaiklagtekommissie van Suid-Afrika te lê. Maroela Media het ŉ navraag aan Eskom gerig. Hulle het gesê hulle is besig om ŉ verklaring oor die aangeleentheid op te stel. Die klankgreep van die advertensie is deur Landbou.com op YouTube gelaai.